સેવંતીબહેન જાણતાં હતાં કે અંગિકા કામમાં પરફેક્ટ જ છે, એને કદાચ ના કહે તો પણ ચાલે. બધું વ્યવસ્થિત થઈ જ જાય. પરંતુ તોય તેમનો જીવ ના રહે અને અંગિકાને કહેવાઈ જાય. આ તો અંગિકા જાણતી કે એનાં સાસુ કેટલાં લાગણીશીલ છે! તેથી જ તે કંઈ ના બોલતી. તે હંમેશા વિચારતી કે દિવાળીની સફાઈ તો સહુ કરે જ અને હરખ પણ સહુને હોય જ.. પણ આ મમ્મીને આટલી ઉતાવળ કેમ છે, દિવાળીની.! કોઈ તહેવારમાં આવો ઉત્સાહ ના દેખાડતાં હોય ને અચાનક શું થઈ ગયું કે દિવાળીમાં આટલો તરવરાટ આવી ગયો..! અંગિકાએ આગમ્યને પૂછ્યું તો તેણે કહ્યું કે તેને કંઈ ખબર નથી.. સસરાજી સાથે તો વાત જ સાવ ઓછી થતી.. એમને તો ક્યાંથી પુછાય. એમાંય આ રંગોળીની વાતે તો અંગિકાને વિચારતી કરી મુકેલી. સાસુજીને રંગોળી સાથે કંઈક અલગ જ લગાવ હતો. અને એટલે જ આજે સાસુમા સવારથી રંગોળી બનાવવાનું કહેવામાં લાગી ગયાં હતાં.